b"\n_START_ARTICLE_\nPatrick White\n_START_SECTION_\nBiografia\n_START_PARAGRAPH_\nVa n\xc3\xa9ixer el 28 de maig del 1912 a Londres, ciutat on es trobaven els seus pares durant una visita a Europa. Als sis mesos d'edat, els seus pares van retornar a Austr\xc3\xa0lia, i s'establiren a la rodalia de la ciutat de Sydney, on el seu pare es dedic\xc3\xa0 a la ramaderia i pagesia. Va tenir una inf\xc3\xa0ncia malaltissa provocada per l'asma i nom\xc3\xa9s assist\xc3\xad a l'escola de manera espor\xc3\xa0dica. Als tretze anys, fou enviat al Cheltenham College, una escola a Cheltenham (Anglaterra), on pass\xc3\xa0 quatre anys, segons ell mateix, amb una vida vida miserable._NEWLINE_Posteriorment, es va traslladar al King's College de la Universitat de Cambridge, on va descobrir la literatura francesa i alemanya. Una vegada finalitzats els seus estudis universitaris, es trasllad\xc3\xa0 a Londres i aconsegu\xc3\xad dedicar-se a l'escriptura gr\xc3\xa0cies als diners lliurats pel seu pare. El 1940, durant la Segona Guerra mundial, va ser comissionat com a oficial d'intel\xc2\xb7lig\xc3\xa8ncia de la Royal Air Force brit\xc3\xa0nica, en Orient Pr\xc3\xb2xim i Gr\xc3\xa8cia. _NEWLINE_Va morir el 30 de setembre del 1990 a la ciutat de Sydney despr\xc3\xa9s d'una llarga malaltia.\n_START_SECTION_\nObra liter\xc3\xa0ria\n_START_PARAGRAPH_\nEl 1939, es public\xc3\xa0 a Londres la seva primera novel\xc2\xb7la Happy Valley (La vall feli\xc3\xa7), que fou ben rebuda per la cr\xc3\xadtica i que li reafirm\xc3\xa0 la seva voluntat de ser escriptor. El 1951, inici\xc3\xa0 l'escriptura de The tree of man, que va tenir una excel\xc2\xb7lent acollida a Anglaterra i als Estats Units, per\xc3\xb2 que va ser rebuda amb menyspreu per la cr\xc3\xadtica d'Austr\xc3\xa0lia. _NEWLINE_El 1973, va ser guardonat amb el Premi Nobel de Literatura pel seu art narratiu \xc3\xa8pic i psicol\xc3\xb2gic que ha introdu\xc3\xaft la literatura d'un continent nou en el m\xc3\xb3n de les lletres, i es convert\xc3\xad en el primer australi\xc3\xa0 a concedir-li aquest guard\xc3\xb3."